‘Wonderwerk’ dat man gru-botsing oorleefFoto: ER24 ŉ Man, vermoedelik in sy 30’s, het Donderdagoggend wonderbaarlik ŉ grusame padongeluk oorleef toe sy motor met ŉ vragmotor gebots en die motor in twee geskeur het. Ineke van Huyssteen, woordvoerder van ER24, het gesê paramedici is net ná 07:00 na die ongelukstoneel in Vereeniging ontbied. Daar het hulle die man gevind wat steeds in die wrak van die voertuig vasgekeer was. Brandweerbeamptes het meganiese toerusting gebruik om die man uit die wrak uit te sny. Die man is ondersoek en het wonderbaarlik net matige beserings opgedoen. Hy is deur die provinsiale nooddienste na ŉ hospitaal geneem. Van Huyssteen het gesê dit is ŉ wonderwerk dat die man die ongeluk oorleef het. Die oorsaak van die ongeluk word ondersoek.